Fáir í salnum sem aldrei höfðu farið í andaglas Forláta borð til að spila andaglas á var meðal þeirra gripa sem sýndir voru á Eiðum um helgina í tilefni þess að 100 ár voru liðin frá því að Alþýðuskólinn var settur í fyrsta sinn . Ýmsar sögur eru til frá fyrrum nemendum skólans af skilaboðum anda sem komu sér fyrir í glösunum . Borðið kemur úr búi Benedikts Jónassonar sem mun hafa keypt það í Danmörku um aldamótin 1900 . Benedikt var sonur Jónasar Eiríkssonar sem var skólastjóri Búnaðarskólans á Eiðum í kringum aldamótin 1900 en sá skóli var starfræktur frá 1883 - 1917 , áður en Alþýðuskólanum var komið á laggirnar . Borðið er úr mahónívið og með íslenskum stöfum . Jóhann Grétar Einarsson frá Seyðisfirði sýndi það , en hann er fóstursonur Benedikts . Þegar Jóhann sýndi borðið í dagskránni á laugardag lét hann þess getið að þetta væri hið fínasta andaglasborð sem hann hefði séð , yfirleitt hefðu stafirnir bara verið handskrifaðir . Fyrir þá sem ekki þekkja til er andaglas leikur spilaður með tómu glasi á borði með stöfum á . Trúin er að í gegnum þetta náist samband við framliðna sem stjórni því að hvaða stöfum á borðinu glasið færist og komi þannig dulrænum skilaboðum á framfæri til leikmanna . Andarnir í glasinu Ýmsar skrautlegar sögur eru til úr slíkri spilamennsku . Jóhann Grétar rifjaði upp að einhverju sinni hefði andi fornkappans Grettis Ásmundssonar komið í glasið og það endað með því að borðið hefði þeyst út í vegg og brotnað . Öðru sinni hefðu ungir menn sem voru að spila skrifað niður allt sem kom frá andanum í glasinu . Enginn skildi skilaboðin en einn þeirra var ákveðinn og leitaði til læknisins á Seyðisfirði sem taldi líklegast að þarna væri um að ræða skilaboð á frönsku eða latínu . Bryndís Skúladóttir , formaður Eiðavina , bað þá sem voru í salnum og höfðu aldrei tekið þátt í andaglasi að rétta upp hönd . Afar fáar hendur fóru á loft . „ Það prófuðu þetta flestir einu sinn til tvisvar , “ segir hún . „ Maður hefur aldrei vitað almennilega hversu mikið þetta var spilað . Þetta fór laumulega því kennararnir voru á móti því að við spiluðum . Það var ein saga rifjuð upp um helgina . Hún var hún hóp sem hittist kvöld eftir kvöld heila viku til að spila . Ég spilaði með hópnum í byrjun , en fór út eftir 10 - 15 mínútur því mér leist ekkert á . Á hverjum degi voru alltaf nýjar fréttir frá hópnum . Fyrst kom andinn með skilaboð um að það yrði ketilsprenging í heimavistarhúsinu á Útgarði , síðan að einhverjir ættu að slasast og jafnvel deyja . Þeir voru meira að segja nafngreindir . Þáverandi skólameistari heyrði af þessu og tók þetta það alvarlega að það var haldin sérstök brunaæfing . Sama dag og æfingin var haldin laumaðist hins vegar lítil stelpa inn á skrifstofu skólastjórans og viðurkenndi að hafa verið að prakkarast og ýtt glasinu . “ Umhugað um sögu skólans og Eiða Eiðavinir eru félagsskapur gamalla nemenda og velunnara Eiða . Aðalfundur samtakanna var haldinn um helgina og þar steig Bryndís til hliðar sem formaður eftir sex ára starf . Við því tekur Örvar Ármannsson frá Stöðvarfirði en með honum í stjórn verða Sigríður Sigurðardóttir , Drífa Þöll Arnardóttir , Lilja Eygerðir Kristjánsdóttir , Ragnhildur Aðalsteinsdóttir , Þóra Björk Nikulásdóttir og Jónína G. Óskarsdóttir . „ Þetta er búið að vera mjög gjöfult og skemmtilegt starf og ég mun sakna margs úr því , “ segir Bryndís en samtökin hafa staðið fyrir nokkrum samkomum á Eiðum auk annarrar starfsemi til að minna á bæði Alþýðuskólann og sögu Eiðastaðar . Skólahald var í húsnæði Alþýðuskólans fram til ársins 1998 . Það hefur verið í einkaeigu síðastliðin 20 ár . Gistiþjónusta hefur verið þar frá sumrinu 2017 og samhliða henni hefur ákveðnu viðhaldi á byggingum skólans verið sinnt . Bryndís segir að þó nokkrar umræður hafi verið um helgina um möguleika og tækifæri á Eiðum . „ Eiðavinir hafa haldið uppi félagslífi , minnt á sögu skólans og merka sögu staðarins . Ég vona að sveitarfélögin taki sig til og veki athygli á staðnum sem var miðpunktur Austurlands árum saman , suðupottur menntunar og menningar . Fyrir unglinga á mörgum stöðum var það nánast náttúrulögmál að fara í Eiða . Skólinn var góður og undirbjó okkur vel fyrir frekara nám . “ Fjöldi fólks lagði leið sína í Eiða til að taka þátt í dagskránni sem stóð frá föstudegi til sunnudags . Bryndís er ánægð með hvernig til tókst . „ Það var verulega gaman að sjá þessi hamingjusömu andlit . Við í stjórninni höfum fengið mikið þakklæti en ég segi að við höfum lagt til rammann en hópurinn skreytt inn í hann á sinn eigin hátt og skapað gleðimynd . “